CELEX: 52015DC0257
Language: mt
Date: 2015-05-13 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta' Riforma tal-2015 tal-Estonja u l-għoti ta' opinjoni tal-Kunsill dwar il-Programm ta' Stabbiltà tal-Estonja tal-2015

IL-KUMMISSJONI EWROPEA
            Brussell, 13.5.2015
            COM(2015) 257 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta' Riforma tal-2015 tal-Estonjau l-għoti ta' opinjoni tal-Kunsill dwar il-Programm ta' Stabbiltà tal-Estonja tal-2015
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta' Riforma tal-2015 tal-Estonja
               
                  u l-għoti ta' opinjoni tal-Kunsill dwar il-Programm ta' Stabbiltà tal-Estonja tal-2015
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika
                  1
                ekonomika, u partikolarment l-Artikolu 5(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea
                  2
               ,
            
            
               Wara li kkunsidra r-riżoluzzjonijiet tal-Parlament Ewropew
                  3
               ,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika,
            
            
               Billi:
            
            
               (1)Fis-26 ta' Marzu 2010, il-Kunsill Ewropew qabel mal-proposta tal-Kunsill li titnieda strateġija ġdida għat-tkabbir u l-impjiegi, Ewropa 2020, ibbażata fuq koordinazzjoni tal-politika ekonomika mtejba. L-istrateġija tiffoka fuq l-oqsma ewlenin fejn tinħtieġ azzjoni li tagħti spinta lill-potenzjal tal-Ewropa għat-tkabbir u l-kompetittività sostenibbli.
            
            
               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjieg tal-Istati Membri. Flimkien, dawn jiffurmaw "il-linji gwida integrati", li l-Istati Membri ġew mistiedna jikkunsidraw fil-politiki ekonomiċi u tal-impjieg nazzjonali tagħhom.
            
            
               (3)Fit-8 ta' Lulju 2014, il-Kunsill adotta Rakkomandazzjoni dwar il-Programm Nazzjonali ta' Riforma tal-Estonja għall-2014 u ta l-opinjoni tiegħu dwar il-Programm ta' Stabbiltà aġġornat tal-Estonja għall-2014. Fit-28 ta' Novembru 2014, skont ir-Regolament (UE) Nru 473/2013
                  4
               , il-Kummissjoni ppreżentat l-opinjoni tagħha dwar l-abbozz ta' pjan baġitarju tal-Estonja għall-2015
                  5
               .
            
         
         
            
               (4)Fit- 28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  6
               , li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  7
               , li fih l-Estonja ma ġietx identifikata bħala wieħed mill-Istati Membri li dwaru għandha ssir analiżi fil-fond.
            
            
               (5)Fit-18 ta' Diċembru 2014, il-Kunsill Ewropew approva l-prijoritajiet biex jiżdied l-investiment, li jiġu aċċellerati r-riformi strutturali u li titwettaq konsolidazzjoni fiskali responsabbli li tiffavorixxi t-tkabbir
            
            
               (6)Fis-26 ta' Frar 2015, il-Kummissjoni ppubblikat ir-rapport dwar il-pajjiż fuq l-Estonja
                  8
               . Dan ivvaluta l-progress tal-Estonja fl-indirizzar tar-rakkomandazzjonijiet speċifiċi għall-pajjiż adottati fit-8 ta' Lulju 2014.
            
            
               (7)L-Estonja ma ssottomettietx Programm Nazzjonali ta' Riforma sad-data ta' iskadenza.
            
            
               (8)L-Estonja hija preżentement fil-parti preventiva tal-Patt ta’ Stabbiltà u Tkabbir. Il-gvern il-ġdid ma ssottomettiex Programm ta' Stabbiltà sal-iskadenza. Abbażi tal-previżjoni tal-Kummissjoni tar-rebbiegħa tal-2015, is-surplus nominali irreġistrat fl-2014 huwa mistenni li jsir defiċit ta' 0.2% tal-PDG fl-2015 u 0.1% tal-PDG fl-2016. Il-proporzjon tad-dejn tal-gvern huwa previst li jinżel gradwalment minn 10.6% tal-PDG fl-2014 għal inqas minn 10% tal-PDG fl-2016. Abbażi tal-previżjoni tal-Kummissjoni tar-rebbiegħa tal-2015, hemm riskju ta' xi devjazzjoni mill-objettiv ta' terminu medju fl-2015 peress li l-bilanċ strutturali huwa mistenni li jiddevja mill-objettiv ta' terminu medju b'0.4% tal-PDG. Id-devjazzjoni hija mistennija li ssir sinifikanti fl-2016 meta titjib b'0.4% tal-PDG huwa meħtieġ iżda l-bilanċ strutturali huwa mistenni li jmur għall-agħar b'0.3% tal-PDG. Għalhekk, ser jinħtieġu iktar miżuri fl-2015 u l-2016. Abbażi tal-valutazzjoni tiegħu u waqt li jqis il-previżjoni tal-Kummissjoni tar-rebbiegħa tal-2015, il-Kunsill huwa tal-fehma li hemm riskju li l-Estonja mhix se tkun konformi mad-dispożizzjonijiet tal-Patt ta' Stabbiltà u Tkabbir.
            
            
               (9)Ir-rata ta' impjieg tal-Estonja laħqet l-74.5 % tal-popolazzjoni fl-età tax-xogħol fit-tielet kwart tal-2014 u r-rata tal-qgħad niżlet għal 7.6%, l-iktar livell baxx mill-2009 'l hawn. Il-proporzjon tal-qgħad fit-tul huwa ferm taħt il-medja tal-UE. Madankollu, il-forza tax-xogħol li qed tiċkien, flimkien ma' produttività tax-xogħol baxxa, qiegħda ssir sfida fuq terminu medju għal twil. L-implimentazzjoni tar-Riforma tal-Kapaċità tax-Xogħol ambizzjuża ngħatat bidu biss reċentement. Filwaqt li numru ta' miżuri relatati mat-taxxa ġew adottati sabiex iżidu l-parteċipazzjoni fis-suq tax-xogħol, dawn ma għandhomx fil-mira tagħhom b'mod speċifiku dawk b'introjtu baxx. Id-differenza bejn il-pagi tal-irġiel u n-nisa hija waħda mill-ikbar fl-UE. In-nuqqas ta' faċilitajiet għall-indukrar tat-tfal jagħmilha iktar diffiċli għal ġenituri żgħażagħ, b'mod partikolari l-ommijiet, li jerġgħu lura lejn is-suq tax-xogħol. Il-proporzjon ta' studenti f'apprendistati abbażi tax-xogħol huwa wkoll baxx. Hemm ukoll nuqqas ta' gradwati f'suġġetti teknoloġiċi u xjentifiċi. Il-kwalità tas-servizzi tax-xogħol u soċjali tal-awtoritajiet lokali tvarja.
            
            
               (10)Il-gvern Estonjan adotta strateġija tat-tagħlim tul il-ħajja fil-bidu tal-2014, u l-programmi biex din tiġi implimentata ġew ippreżentati f'Marzu tal-2015. Ir-riforma tal-kurrikuli fis-sistema tal-edukazzjoni u t-taħriġ vokazzjonali għadha għaddejja, u l-parteċipazzjoni fit-tagħlim tul il-ħajja żdiedet. Fil-bidu tal-2015, il-parlament adotta Att dwar l-Edukazzjoni għall-Adulti u Att dwar il-Professjonijiet. L-attraenza tal-edukazzjoni u t-taħriġ vokazzjonali u l-apprendistati tibqa' sfida. Is-sistemi ta' riċerka u innovazzjoni u l-kooperazzjoni bejn in-negozju, l-edukazzjoni għolja u l-istituzzjonijiet ta' riċerka tjiebu. Madankollu, l-appoġġ pubbliku għar-riċerka u l-innovazzjoni, taħt l-Istrateġija RDI u l-Istrateġija għat-Tkabbir tal-Intraprenditorija, jidher li m'għandux koordinazzjoni, u għandu jiffoka iktar fuq numru limitat ta' oqsma ta' speċjalizzazzjoni intelliġenti. Is-sistema ta' edukazzjoni għolja, b'mod partikolari fir-rigward tax-xjenza u t-teknoloġija, għad għandha bżonn li tiġi allinjata aħjar mal-bżonnijiet tan-negozju u l-istituzzjonijiet tar-riċerka. L-investiment fil-proprjetà intellettwali huwa baxx, u ftit huma l-kumpaniji li jaħdmu flimkien ma' istituzzjonijiet ta' riċerka.
            
            
               (11)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Estonja u ppubblikatha fir-rapport tal-pajjiż tal-2015. Hija vvalutat ukoll is-segwitu mogħti lir-rakkomandazzjonijiet indirizzati lill-Estonja fi snin preċedenti. Hija qieset mhux biss ir-rilevanza tagħhom għall-politika fiskali u soċjoekonomika sostenibbli fl-Estonja, iżda wkoll il-konformità tagħhom mar-regoli u mal-gwida tal-UE, minħabba l-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiettagħha taħt is-Semestru Ewropew huma riflessi fir-rakkomandazzjonijiet minn 1 sa 3 ta' hawn taħt.
            
            
               (12)Fid-dawl ta' din il-valutazzjoni, il-Kunsill eżamina l-Programm ta' Stabbiltà tal-Estonja, u l-opinjoni tiegħu
                  9
                hija riflessa b'mod partikolari fir-rakkomandazzjoni 1 ta' hawn taħt.
            
            
               (13)Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-żona tal-euro inġenerali. Fuq il-bażi ta' din l-analiżi, il-Kunsill ħareġ rakkomandazzjonijiet speċifiċi għall-Istati Membri li l-munita tagħhom hi l-euro. L-Estonja għandha wkoll tiżgura l-implimentazzjoni sħiħa u f'waqtha ta' dawn ir-rakkomandazzjonijiet,
            
            
               B'DAN JIRRAKKOMANDA li l-Estonja tieħu azzjoni fl-2015 u l-2016 biex:
            
            
               1.Tevita li tiddevja mill-objettiv ta' terminu medju fiskali fl-2015 u l-2016.
            
            
               2.Ittejjeb il-parteċipazzjoni fis-suq tax-xogħol, inkluż billi timplimenta r-Riforma tal-Kapaċità għax-Xogħol. Ittejjeb l-inċentivi għax-xogħol permezz ta' miżuri mmirati għal ħaddiema b'introjtu baxx. Tieħu azzjoni biex iċċekken id-differenza bejn il-pagi tal-irġiel u n-nisa. Tiżgura servizzi soċjali u tal-indukrar tat-tfal ta' kwalità għolja fuq livell lokali.
            
            
               3.Iżżid il-parteċipazzjoni fl-edukazzjoni u t-taħriġ vokazzjonali u r-rilevanza tagħhom għas-suq tax-xogħol, b'mod partikolari billi ttejjeb id-disponibbiltà tal-apprendistati. Tiffoka l-appoġġ pubbliku għar-riċerka u l-innovazzjoni fuq numru limitat ta' oqsma ta' speċjalizzazzjoni intelliġenti.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU L 209, 2.8.1997, p. 1, Edizzjoni Speċjali bil-Malti: Kapitolu 10 Volum 001 P. 84 - 88.
               
               
                  
                     (2)
                  COM/(2015)257.
               
               
                  
                     (3)
                  P8_TA(2015)0067, P8_TA(2015)0068, P8_TA(2015)0069.
               
               
                  
                     (4)
                  ĠU L 140, 27.5.2013, p. 11.
               
               
                  
                     (5)
                  C(2014) 8802 finali.
               
               
                  
                     (6)
                  COM/(2014)902.
               
               
                  
                     (7)
                  COM/(2014)904.
               
               
                  
                     (8)
                  SWD(2015) 26 finali.
               
               
                  
                     (9)
                  Skont l-Artikolu 5(2) tar-Regolament tal-Kunsill (KE) Nru 1466/97.